
AIŠKINAMASIS RAŠTAS


1. Projektų rengimą paskatinusios priežastys, pirminiai jų siūlytojai ir asmenys, dalyvavę rengiant ar tobulinant projektus

Lietuvos Respublikos visuomenės sveikatos priežiūros įstatymo 12, 15, 41 ir 43 straipsnių pakeitimo įstatymo, Lietuvos Respublikos administracinių teisės pažeidimų kodekso 439, 2394, 2591 straipsnių pakeitimo įstatymo, Lietuvos Respublikos darbuotojų saugos ir sveikatos įstatymo 43, 44, 45 straipsnių pakeitimo įstatymo, Lietuvos Respublikos elektroninių ryšių įstatymo 12 straipsnio pakeitimo įstatymo, Lietuvos Respublikos tabako kontrolės įstatymo 26 straipsnio pakeitimo įstatymo, Lietuvos Respublikos sveikatos sistemos įstatymo 71 straipsnio pakeitimo įstatymo, Lietuvos Respublikos žmonių palaikų laidojimo įstatymo 2, 111, 161, 25, 28, 29, 30 straipsnių pakeitimo įstatymo, Lietuvos Respublikos darbo kodekso 281 straipsnio pakeitimo įstatymo, Lietuvos Respublikos statybos įstatymo 23 straipsnio pakeitimo įstatymo, Lietuvos Respublikos vartotojų teisių apsaugos įstatymo 10, 19, 21 straipsnių pakeitimo įstatymo, Lietuvos Respublikos sveikatos priežiūros įstaigų įstatymo 24, 52, 54 straipsnių pakeitimo įstatymo, Lietuvos Respublikos žmonių užkrečiamųjų ligų profilaktikos ir kontrolės įstatymo 2, 4, 5, 6, 9, 13, 14, 15, 16, 20, 21, 26, 27, 37 straipsnių pakeitimo įstatymo projektais (toliau – Įstatymų projektai) siekiama atsisakyti Valstybinei visuomenės sveikatos priežiūros tarnybai prie Sveikatos apsaugos ministerijos (toliau – Tarnyba) pavaldžių teritorinių visuomenės sveikatos priežiūros įstaigų juridinių asmenų statuso, sumažinti kontrolės institucijų skaičių, valdymo išlaidas, pakeisti Tarnybos pavadinimą į Sveikatos saugos agentūra prie Sveikatos apsaugos ministerijos, gerinti teikiamų administracinių paslaugų prieinamumą, kartu didinant sprendimų priėmimo operatyvumą.
Projektų pirminiai siūlytojai – juos registruojantys Seimo nariai.

[bookmark: P136899_26]2. Parengtų projektų tikslai ir uždaviniai

Įstatymų projektų tikslai:
1. Užtikrinti valstybės politikos formavimo ir jos įgyvendinimo atskyrimo bei skaidrumo principą (Lietuvos Respublikos sveikatos apsaugos ministerija – politikos formuotoja, Sveikatos saugos agentūra politiką įgyvendinanti institucija), nustatant aiškius pavaldumo ir koordinavimo ryšius.
2. Taupyti valstybės biudžeto lėšas valdymo, sumažinti juridinių asmenų bei kontrolės institucijų skaičių, valdymo išlaidas, racionaliau naudoti materialinius ir finansinius išteklius, optimizuoti žmogiškuosius išteklius, sumažinti valstybės tarnautojų ir darbuotojų pareigybių skaičių atsisakant visuomenės sveikatos centrų atskirų juridinių asmenų teisinio statuso, Sveikatos saugos agentūrą paliekant nutolusias darbo vietas administruojančia institucija (Valstybės valdymo tobulinimo komisija (saulėlydžio komisija) 2011 m. gegužės 19 d. protokolinis sprendimas);
3. Vieningos verslo priežiūros praktikos įgyvendinimo užtikrinimas (vieningas konsultavimas, priežiūros planavimas, vieningi verslo priežiūros klausimynai, metodinės pagalbos verslui teikimas, integracija į vieningą verslo priežiūros informacinę sistemą ir kt.) neįmanomas veikiant 10 atskirų teritorinių juridinių asmenų (Institucijų atliekamų priežiūros funkcijų optimizavimo gairių aprašo, patvirtinto Lietuvos Respublikos Vyriausybės 2010 m. gegužės 4 d. nutarimu Nr. 511, 7.23 p.). Pritarus sprendimui panaikinti centrinę instituciją (pagal alternatyvių projektų pasiūlymus) siekiant įgyvendinti paminėtus Lietuvos Respublikos Vyriausybės politikos verslo priežiūros optimizavimo tikslus, vis tiek iškiltų poreikis 10 teritorinių visuomenės sveikatos priežiūros įstaigų sujungti į vieną instituciją. 
4. Pakeisti Tarnybos pavadinimą į Sveikatos saugos agentūrą prie Sveikatos apsaugos ministerijos, taip išvengiant tapatinimo su savivaldybių visuomenės sveikatos biurais bei Sveikatos apsaugos ministerijos Visuomenės sveikatos departamentu, pabrėžiant pagrindinę įstaigos funkciją – įstatymų suteiktais viešojo administravimo įgaliojimais užtikrinti visuomenės sveikatos saugą. Dabartinis Tarnybos pavadinimas neatspidi jos veiklos specifikos, kadangi Tarnyba nevykdo visų visuomenės sveikatos priežiūros funkcijų (visuomenės sveikatos stebėsenos, visuomenės sveikatos stiprinimo).

3. Kaip šiuo metu yra teisiškai reglamentuojami įstatymų projektuose aptarti klausimai

Šiuo metu Tarnyba yra visuomenės sveikatos priežiūros viešąjį administravimą vykdantis subjektas, pavaldus Sveikatos apsaugos ministerijai. Tarnybai pavaldžios teritorinės visuomenės sveikatos priežiūros įstaigos – visuomenės sveikatos centrai apskrityse, savarankiški juridiniai asmenys (dešimt). 

4. Kokios numatomos naujos teisinio reglamentavimo nuostatos, naujai reglamentuotų klausimų teigiamos savybės ir kokių teigiamų rezultatų laukiama

Siekiant įgyvendinti Įstatymų projektų tikslus, numatoma reorganizuoti visuomenės sveikatos centrus prijungiant prie Tarnybos, sumažinant kontrolės institucijų skaičių bei gerinant atliekamų funkcijų kokybę, pakeisti Tarnybos pavadinimą į Sveikatos saugos agentūrą prie Sveikatos apsaugos ministerijos. Atlikus reorganizavimą numatoma optimizuoti Sveikatos saugos agentūrą, centralizuojant vykdomus viešuosius pirkimus, personalo valdymą, finansinius, materialinius ir techninius išteklius, centriniame padalinyje koncentruojant vieningos rinkos priežiūros ir užkrečiamųjų ligų kontrolės funkcijų vykdymo užtikrinimą, teritoriniuose administraciniuose padaliniuose – tiesioginių su rinkos priežiūra ir užkrečiamųjų ligų kontrole susijusių funkcijų vykdymą. 

5. Galimos neigiamos priimtų įstatymų pasekmės ir kokių priemonių reikėtų imtis, kad tokių pasekmių būtų išvengta

Neigiamų pasekmių nenumatoma. 
6. Kokią įtaką įstatymai turės kriminogeninei situacijai, korupcijai

Įstatymai kriminogeninei situacijai neturės. Teritorinių įstaigų kaip juridinių asmenų panaikinimas turės teigiamą įtaką korupcijos prevencijai, kadangi įgalins laisviau panaudoti žmogiškuosius išteklius funkcijų visoje Lietuvoje vykdymui, suteks rotavimo galimybę, pašalins verslo ir jo priežiūros institucijų darbuotojų „prisirišimą“, įgalins lengviau taikyti kitas korupcijos prevencijos priemones.

7. Kaip įstatymų įgyvendinimas atsilieps verslo sąlygoms ir jo plėtrai

Kadangi vienas iš Įstatymų projektų tikslų yra sumažinti kontrolės institucijų skaičių bei gerinti atliekamų funkcijų kokybę, įstatymų įgyvendinimas teigiamai atsilieps verslo sąlygoms ir jo plėtrai, užtikrins vieningą verslo priežiūros principų taikymą visoje valstybės teritorijoje, užtikrins vieningą konsultavimą, metodinės pagalbos verslui teikimą.

8. Įstatymų inkorporavimas į teisinę sistemą, kokie šios srities teisės aktai tebegalioja (pateikiamas šių aktų sąrašas) ir kokius galiojančius teisės aktus būtina pakeisti ar panaikinti, priėmus teikiamus projektus

Priėmus Įstatymų projektus turės būti keičiami šie teisės aktai: 
Lietuvos Respublikos Vyriausybės 2010 m. lapkričio 10 d. nutarimas Nr. 1561 „Dėl didžiausio leistino valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, pareigybių skaičiaus patvirtinimo“ (Žin., 2010, Nr. 133-6773);
Lietuvos Respublikos Vyriausybės 2010 m. spalio 13 d. nutarimas Nr. 1444 „Dėl Valstybinės visuomenės sveikatos priežiūros tarnybos prie Sveikatos apsaugos ministerijos nuostatų patvirtinimo“ (Žin., 2010, Nr. 123-6281);
Lietuvos Respublikos Vyriausybės 2010 m. gegužės 4 d. nutarimas Nr. 511 „Dėl institucijų atliekamų priežiūros funkcijų optimizavimo“ (Žin., 2010, Nr. 53-2613);
Lietuvos Respublikos Vyriausybės 2009 m. gegužės 27 d. nutarimas Nr. 525 „Dėl Visuomenės sveikatos priežiūros veiklos licencijavimo taisyklių patvirtinimo“ (Žin., 2009, Nr. 67-2709);
Lietuvos Respublikos Vyriausybės 2009 m. vasario 18 d. nutarimas Nr. 111 „Dėl Lietuvos nacionalinės visuomenės sveikatos priežiūros 2006–2013 metų strategijos įgyvendinimo priemonių 2009–2013 metų plano patvirtinimo“ (Žin., 2009, Nr. 22-854);
Lietuvos Respublikos Vyriausybės 2008 m. lapkričio 24 d. nutarimas Nr. 1255 „Dėl Balzamavimo licencijavimo taisyklių patvirtinimo“ (Žin., 2008, Nr. 140-5551);
Lietuvos Respublikos Vyriausybės 2008 m. lapkričio 19 d. nutarimas Nr. 1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ (Žin., 2008, Nr. 137-5411);
Lietuvos Respublikos Vyriausybės 2004 m. rugpjūčio 17 d. nutarimas Nr. 966 „Dėl Pramoninių avarijų prevencijos, likvidavimo ir tyrimo nuostatų ir Pavojinguosiuose objektuose esančių medžiagų, mišinių ar preparatų, priskiriamų pavojingosioms medžiagoms, sąrašo ir priskyrimo kriterijų aprašo patvirtinimo“ (Žin., 2004, Nr. 130 - 4649; 2008, Nr. 109-4159);
Lietuvos Respublikos Vyriausybės 2004 m. birželio 29 d. nutarimas Nr. 822 „Dėl Formaliojo profesinio mokymo licencijavimo taisyklių patvirtinimo“ (Žin., 2004, Nr. 103-3797; 2008, Nr. 83-3311);
Lietuvos Respublikos Vyriausybės 2004 m. balandžio 28 d. nutarimas Nr. 487 „Dėl Profesinių ligų tyrimo ir apskaitos nuostatų patvirtinimo“ (Žin., 2004, Nr. 69-2398);
Lietuvos Respublikos Vyriausybės 2001 m. balandžio 30 d. nutarimas Nr. 490 „Dėl Klaipėdos valstybinio jūrų uosto kompleksinio saugos plano patvirtinimo“ (Žin., 2001, Nr. 37-1258; 2010, Nr. 123-6274);
Lietuvos Respublikos Vyriausybės 2001 m. vasario 2 d. nutarimas Nr. 126 „Dėl Pasienio kontrolės punktų veiklos taisyklių patvirtinimo“ (Žin., 2001, Nr. 12-346);
Lietuvos Respublikos Vyriausybės 1999 m. gruodžio 1 d. nutarimas Nr. 1332 „Dėl Lietuvos Respublikos valstybės sienų ir teritorijos sanitarinės ir medicininės-karantininės apsaugos tvarkos patvirtinimo“ (Žin., 1999, Nr. 104-2988);
Lietuvos Respublikos Vyriausybės 1999 m. lapkričio 11 d. nutarimas Nr. 1267 „Dėl Užkrėstų teritorijų ir teritorijų karantino Lietuvos Respublikoje skelbimo, jo atšaukimo bei užkrečiamųjų ligų profilaktikos ir kontrolės priemonių užkrėstose teritorijose naudojimo tvarkos patvirtinimo“ (Žin., 1999, Nr. 97-2802);
Lietuvos Respublikos Vyriausybės 1999 m. sausio 22 d. nutarimas Nr. 78 „Dėl Prekių gabenimo, laikymo ir tikrinimo Klaipėdos valstybinio jūrų uosto pasienio kontrolės punktų teritorijoje esančiose muitinės prižiūrimose uosto komplekso zonose taisyklių patvirtinimo“ (Žin., 1999, Nr. 11-266; 2005, Nr. 9-273);
Lietuvos Respublikos Vyriausybės 1998 m. spalio 2 d. nutarimas Nr. 1180 „Dėl tabako gaminių gamybos licencijavimo“ (Žin., 1998, Nr. 88-2439; 2004, Nr. 53-1813);
Lietuvos Respublikos Vyriausybės 1996 m. sausio 8 d. nutarimas Nr. 44 „Dėl biologinių augalų apsaugos priemonių gamybos, įvežimo ir prekybos jomis licencijavimo“ (Žin., 1996, Nr. 4-101);
Lietuvos Respublikos Vyriausybės 1992 m. gegužės 12 d. nutarimas Nr. 343 „Dėl Specialiųjų žemės ir miško naudojimo sąlygų patvirtinimo“ (Žin., 1992, Nr. 22-652).
Taip pat būtų keičiama apie 250 ministrų įsakymų.

9. Ar įstatymų projektai parengti laikantis Valstybinės kalbos, Įstatymų ir kitų teisės norminių aktų rengimo tvarkos įstatymų reikalavimų ir atitinka bendrinės lietuvių kalbos normas, o projektų sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka

Įstatymų projektai parengti laikantis Valstybinės kalbos, Įstatymų ir kitų teisės norminių aktų rengimo tvarkos įstatymų reikalavimų ir atitinka bendrinės lietuvių kalbos normas. Projektų sąvokos ir jas įvardijantys terminai nėra įvertinti Terminų banko įstatymo ir jo įgyvendinamųjų teisės aktų nustatyta tvarka, kadangi įstatymų projektuose nėra vartojamos naujai apibrėžiamos sąvokos.

10. Ar įstatymų projektai atitinka Europos žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus

Įstatymų projektai atitinka Europos žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus.

11. Jeigu įstatymams įgyvendinti reikia įstatymų lydimųjų aktų, – kas ir kada juos turėtų parengti, šių aktų metmenys

Įstatymų projektais siekiama sistemiškai tobulinti visuomenės sveikatos priežiūrą reglamentuojančius teisės aktus, todėl teikiamas įstatymų projektų paketas, kuriame keičiamos nuostatos dėl Tarnybos ir jai pavaldžių teritorinių visuomenės sveikatos priežiūros įstaigų.
Keistinų teisės aktų, priėmus Įstatymų projektus, sąrašas pateiktas 8 p.

12. Kiek biudžeto lėšų pareikalaus ar leis sutaupyti įstatymų įgyvendinimas (pateikiami įvertinimai artimiausiems metams ir tolesnei ateičiai)

Planuojama, kad po reorganizavimo sumažinus Sveikatos saugos agentūroje pareigybių skaičių apie 70 pareigybių būtų sutaupyta apie 3300 tūkst. Lt (sumažinant 70 pareigybių (iš jų darbo užmokestis – apie 2100 tūkst. Lt, socialinio draudimo įmokos – apie 650 tūkst. Lt, kitos išlaidos (lėšos, skirtos kiekvieno valstybės tarnautojo ar darbuotojo išlaikymui (šildymas, elektra, darbo priemonės, transportas ir t.t.) – apie 550 tūkst. Lt). Su įstaigos pavadinimo pakeitimu susiję išlaidos (iškabų, antspaudų, blankų pakeitimas) sudarys apie 50 tūkst. Lt.

13. Įstatymų projektų rengimo metu gauti specialistų vertinimai ir išvados

Specialistų vertinimų ir išvadų įstatymų projektų rengimo metu nebuvo gauta.

14. Įstatymų projektų autorius ar autorių grupė, įstatymų projektų iniciatoriai: institucija, asmenys ar piliečių įgalioti atstovai

Įstatymų projektus parengė juos registruojantys Seimo nariai.

15. Reikšminiai žodžiai, kurių reikia šiems projektams įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc

Reikšminiai žodžiai: sveikatos priežiūra, sveikatos priežiūros organizavimas, sveikatos priežiūros sistema, sveikatos sistemos įstatymai, visuomenės sveikata.

16. Kiti, iniciatorių nuomone, reikalingi pagrindimai ir paaiškinimai

Pateikti įstatymų projektai yra alternatyvūs Lietuvos Respublikos Seime registruotiems įstatymų projektams Nr. XIP-3328 – XIP-3338.

